DECRETO 169/2004, do 7 de xullo, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra número 312 Plan Operativo Local 2003 Chantada. Chantada-Nogueira-Os Peares, alargamento e mellora en punto quilométrico 2,5-3,3; 6,8-7,3; 2,5-7,3 (concello de Chantada).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 26/07/2004

A Deputación Provincial de Lugo en sesión celebrada o día dezanove de setembro de dous mil tres, aprobou o proxecto da obra nº 312 Plan Operativo Local 2003 Chantada. Chantada-Nogueira-Os Peares, alargamento e mellora en punto quilométrico 2,5-3,3; 6,8-7,3; 2,5-7,3 e, na sesión do vinte e nove de marzo de dous mil catro, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día dezasete de xuño de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, a obras a realizar consisten no alargamento da plataforma, aumento do raio das curvas e construción de muros de sostemento, nunha vía de comunicación que conta actualmente con características de trazado moi restritivas en largo de calzada e visibilidade, dado o accidentado do terreo e a antigüidade da súa construción, o que afecta de maneira significativa á segu
ridade vial tanto do tráfico rodado como peonil, que veñen experimentando un aumento notable como consecuencia do desenvolvemento turístico da zona, polo que a actuación proxectada reduciría o risco potencial de accidentes de tráfico.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día sete de xullo de dous mil catro,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra nº 312 Plan Operativo Local 2003 Chantada. Chantada-Nogueira-Os Peares, alargamento e mellora en punto quilométrico 2,5-3,3; 6,8-7,3; 2,5-7,3, debendo, se é o caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, sete de xullo de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración
Local